Louis, etc. Par ces présentes faisons créons et establissons et érigeons en nostre dite ville et conté d’Aucerre, à tousjours, perpétuellement, baillage, siége et juridiction ordinaire et royale et en chief, sous le nom et tiltre de bailly royal d’Aucerre seulement, comme sont les autres bailliz de nostredit royaume. Et avons ordonné et ordonnons que ledit siége et jurisdiction d’icelui baillage sera tenu et exercé doresnavant en nostredite ville d’Auxerre, où viendront, ressortiront et respondront les bourgoys, manans et habitans d’icelle ville, cité et conté d’Aucerre, et toutes les villes qui sont enclavées en icelle conté, avecques toutes les autres villes et habitans nobles et non nobles, qui sont de fief et arrière-fief d’iceluy ou d’autres quelconques, et semblablement toutes les villes, villaiges, les habitans et demourans en icelles, nobles, et non nobles, de quelque estat ou condicion qu’ils soient, situez au assis oudit eveché d’Aucerre, et autre part, entre lesdites rivières de Loire, d’Yonne et Queure, tout ainsi et par la forme et manière qu’ilz faisoient d’ancienneté aprez l’union fete de la dite conté à la couronne par notre feu prédecesseur Charles cinquième; et qu’ils étoient au temps et par avant le bail fait par feu nostredit seigneur et père à nostredit oncle Philippe de Bourgoingne, et seront faiz, poursuiviz, discutez et déterminez par ledit bailly d’Aucerre ou son lieutenant tous procès, questions et débaz qui viendront et y seront d’icellui conté et de l’ancien ressort d’icellui bailliage; et ressortiront nuement plainement et sans moyen en souveraineté en nostre court de parlement à Paris. Donné à Selommes, ou mois de janvier M CCCC LXXVI, et de nostre règne le XVIe. Par le roy, le conte de Merle, mareschal de France, les sires du Lude, du Bouchage, Philebert Boutillat, trésorier, et autres présens. Signé: de Chaumont.